1.

Vkladá sa tento článok: „Článok 3a Certifikácia prevádzkovateľov zásobníkov 1. Zmluvné strany zabezpečia, aby bol každý prevádzkovateľ zásobníkov vrátane akéhokoľvek prevádzkovateľa zásobníkov kontrolovaného prevádzkovateľom prepravných sietí certifikovaný v súlade s postupom stanoveným v tomto článku, a to vnútroštátnym regulačným orgánom alebo iným príslušným orgánom určeným dotknutou zmluvnou stranou podľa článku 3 ods. 2 nariadenia Európskeho parlamentu a Rady (EÚ) 2017/1938, v znení upravenom a prijatom rozhodnutím ministerskej rady 2021/15/MC-EnC (ďalej v každom prípade len „certifikačný orgán“). Tento článok sa vzťahuje aj na prevádzkovateľov zásobníkov kontrolovaných prevádzkovateľmi prepravných sietí, ktorí už boli certifikovaní podľa pravidiel oddelenia uvedených v článkoch 9, 10 a 11 smernice 2009/73/ES, v znení upravenom a prijatom rozhodnutím ministerskej rady 2011/02/MC-EnC. 2. Certifikačný orgán vydá návrh rozhodnutia o certifikácii, pokiaľ ide o prevádzkovateľov zásobníkov, ktorí prevádzkujú podzemné zásobníky plynu s kapacitou nad 3,5 TWh, v prípade ktorých celkový objem v zásobníkoch, bez ohľadu na počet prevádzkovateľov, bol k 31. marcu 2021 a 31. marca 2022 naplnený na úrovni v priemere nižšej ako 30 % ich maximálnej kapacity do ... [150 pracovných dní od dňa nadobudnutia účinnosti tohto rozhodnutia] alebo do 150 pracovných dní odo dňa doručenia oznámenia podľa odseku 9. V prípade prevádzkovateľov zásobníkov uvedených v prvom pododseku certifikačný orgán vynaloží maximálne úsilie na vydanie návrhu rozhodnutia o certifikácii do 1. januára 2023. V prípade všetkých ostatných prevádzkovateľov zásobníkov certifikačný orgán vydá návrh rozhodnutia o certifikácii do ... [18 mesiacov odo dňa nadobudnutia účinnosti tohto rozhodnutia] alebo do 18 mesiacov odo dňa doručenia oznámenia podľa odsekov 8 alebo 9. 3. Pri posudzovaní rizika pre bezpečnosť dodávok energie certifikačný orgán zohľadní akékoľvek riziko pre bezpečnosť dodávok plynu na vnútroštátnej úrovni alebo na úrovni Energetického spoločenstva, ako aj akékoľvek zmiernenie takéhoto rizika, ktoré vyplýva okrem iného z: a) vlastníctva, dodávky alebo iných obchodných vzťahov, ktoré by mohli negatívne ovplyvniť motiváciu a schopnosť prevádzkovateľa zásobníka naplniť podzemný zásobník plynu; b) práv a povinností Energetického spoločenstva vo vzťahu k tretej krajine, ktoré vyplývajú z medzinárodného práva; c) práv a povinností dotknutých zmluvných strán vo vzťahu k tretej krajine, ktoré vyplývajú z dohôd, ktoré dotknuté zmluvné strany uzavreli s jednou alebo viacerými tretími krajinami, pokiaľ sú tieto dohody v súlade s právom Energetického spoločenstva alebo d) akýchkoľvek iných osobitných skutočností a okolností prípadu. 4. Ak certifikačný orgán dospeje k záveru, že osoba, ktorá priamo alebo nepriamo kontroluje prevádzkovateľa zásobníka alebo uplatňuje akékoľvek právo vo vzťahu k tomuto prevádzkovateľovi v zmysle článku 9 smernice 2009/73/ES, v znení upravenom a prijatom rozhodnutím ministerskej rady 2011/02/MC-EnC, by mohla ohroziť bezpečnosť dodávok energie alebo základné bezpečnostné záujmy Energetického spoločenstva alebo ktorejkoľvek zmluvnej strany, certifikačný orgán certifikáciu zamietne. Certifikačný orgán môže namiesto toho vydať rozhodnutie o certifikácii za podmienok, ktoré zabezpečia, aby sa dostatočne zmiernili všetky riziká, ktoré by mohli negatívne ovplyvniť naplnenie podzemných zásobníkov plynu, a za predpokladu, že uskutočniteľnosť podmienok možno v plnej miere zabezpečiť účinným vykonávaním a monitorovaním. Takéto podmienky môžu zahŕňať najmä požiadavku, aby vlastník zásobníka alebo prevádzkovateľ zásobníka previedol riadenie zásobníkov. 5. Ak certifikačný orgán dospeje k záveru, že riziká spojené s bezpečnosťou dodávok plynu nemožno odstrániť pomocou podmienok podľa odseku 4, a to ani požiadavkou, aby vlastník zásobníka alebo prevádzkovateľ zásobníka previedol riadenie zásobníkov, a preto zamietne certifikáciu, musí: a) stanoviť povinnosť vlastníka zásobníka alebo prevádzkovateľa zásobníka alebo akejkoľvek osoby, o ktorých sa domnieva, že by mohli ohroziť bezpečnosť dodávok energie alebo základné bezpečnostné záujmy Energetického spoločenstva alebo ktorejkoľvek zmluvnej strany, aby sa vzdali podielu alebo práv, ktoré majú vo vzťahu k vlastníctvu zásobníka alebo k vlastníctvu prevádzkovateľa zásobníka, a stanoviť v tomto ohľade príslušnú lehotu; b) v náležitých prípadoch nariadiť predbežné opatrenia s cieľom zabezpečiť, aby takáto osoba nemohla vykonávať žiadnu kontrolu alebo právo vo vzťahu k tomuto vlastníkovi zásobníka alebo prevádzkovateľovi zásobníka až do vzdania sa podielu alebo práv a c) stanoviť vhodné kompenzačné opatrenia v súlade s vnútroštátnym právom. 6. Certifikačný orgán bezodkladne oznámi svoj návrh rozhodnutia o certifikácii sekretariátu Energetického spoločenstva spolu so všetkými relevantnými informáciami. Sekretariát Energetického spoločenstva do 25 pracovných dní po takomto oznámení doručí záväzné stanovisko k návrhu rozhodnutia o certifikácii certifikačnému orgánu. Certifikačný orgán postupuje v súlade so stanoviskom sekretariátu Energetického spoločenstva. 7. Certifikačný orgán vydá rozhodnutie o certifikácii do 25 pracovných dní od doručenia stanoviska sekretariátu Energetického spoločenstva. 8. Pred uvedením novovybudovaného podzemného zásobníka plynu do prevádzky musí byť prevádzkovateľ zásobníkov certifikovaný v súlade s odsekmi 1 až 7. Prevádzkovateľ zásobníkov oznámi certifikačnému orgánu svoj zámer uviesť daný podzemný zásobník plynu do prevádzky. 9. Prevádzkovatelia zásobníkov oznamujú certifikačnému orgánu každú plánovanú transakciu, ktorá by si vyžadovala opätovné posúdenie ich súladu s požiadavkami na certifikáciu stanovenými v odsekoch 1 až 4. 10. Certifikačné orgány monitorujú nepretržitý súlad prevádzkovateľov zásobníkov s certifikačnými požiadavkami stanovenými v odsekoch 1 až 4. S cieľom opätovného posúdenia súladu začnú certifikačný postup v prípade ktorejkoľvek z týchto situácií: a) po doručení oznámenia od prevádzkovateľa zásobníkov podľa odseku 8 alebo 9; b) z vlastnej iniciatívy, ak majú vedomosť o tom, že plánovaná zmena práv alebo vplyvu na prevádzkovateľa zásobníkov by mohla viesť k nesúladu s požiadavkami odsekov 1, 2 a 3; c) na základe odôvodnenej žiadosti sekretariátu Energetického spoločenstva. 11. Zmluvné strany prijmú všetky potrebné opatrenia na zabezpečenie nepretržitej prevádzky podzemných zásobníkov plynu na svojich príslušných územiach. Uvedené podzemné zásobníky plynu môžu ukončiť prevádzku len v prípade, ak nie sú splnené technické a bezpečnostné požiadavky alebo, ak certifikačný orgán dospeje k záveru na základe posúdenia a s prihliadnutím na stanovisko sekretariátu Energetického spoločenstva, že ukončenie by neoslabilo bezpečnosť dodávok plynu na úrovni Energetického spoločenstva alebo na vnútroštátnej úrovni. Ak sa ukončenie prevádzky nepovolí, v náležitých prípadoch sa prijmú vhodné kompenzačné opatrenia. 12. Sekretariát Energetického spoločenstva môže vydať usmernenia týkajúce sa uplatňovania tohto článku. 13. Tento článok sa neuplatňuje na časti zariadení LNG používané na uskladňovanie.“